b"\n_START_ARTICLE_\nEscut del Conestable de Navarra sobre el portal de Santa Maria\n_START_SECTION_\nDescripci\xc3\xb3\n_START_PARAGRAPH_\nCasa situada davant el riu Farfanya, sobre el Portal de Santa Maria. Presenta a la fa\xc3\xa7ana l'escut dels Beaumont, dividit en 4 camps, amb les cadenes de Navarra que el caracteritzen en dos d'ells. Est\xc3\xa0 enquadrat en una marc de pedra ornamentada en forma de flors._NEWLINE_L'anomenada 'Casa de la Inquisici\xc3\xb3' est\xc3\xa0 situada a la zona de llevant del nucli de Castell\xc3\xb3, davant del pont g\xc3\xb2tic sobre el riu Farfanya. El tracta d'un edifici allargat orientat de nord a sud, integrat en una illa de cases a ponent i al sud, i en qu\xc3\xa8 la part nord, elevada sobre el carrer del Pont, forma l'anomenat Portal de Santa Maria._NEWLINE_L'acc\xc3\xa9s principal es troba a la fa\xc3\xa7ana nord, al n\xc3\xbamero 6 del carrer del Pont i dins mateix de l'esmentat portal que mena al centre de la vila. Es tracta d'una fa\xc3\xa7ana d'estil renaixentista, feta amb un aparell encoixinat de carreus ben treballats de marbre i pedra calc\xc3\xa0ria. El pany de paret s'inscriu entre el portal allindat a l'esquerra (que mena al pont i al cam\xc3\xad de Balaguer) i l'arc rebaixat de pedra a la dreta (que mena al centre del poble). La porta \xc3\xa9s d'arc a nivell o de llinda, de 5 dovelles amb encaixos sim\xc3\xa8trics. A banda i banda, els carreus dibuixen falses pilastres sobre pedestal. En l'actualitat, el conjunt ha basculat cap a la dreta, probablement a causa d'algun moviment del terreny, i una biga de ferro, lligada des del portal allindanat fins l'arc rebaixat, sost\xc3\xa9 la planta primera a la part superior d'aquesta fa\xc3\xa7ana._NEWLINE_L'altra fa\xc3\xa7ana visible, i molt reformada, \xc3\xa9s la de llevant, que afronta amb el carrer Arrabal i amb la llera del riu Farfanya. \xc3\x89s una senzilla fa\xc3\xa7ana sense cap element sim\xc3\xa8tric ni ornamental, avui en dia arrebossada amb ciment. A la banda baixa del Portal de Santa Maria, s'observa per\xc3\xb2 l'aparell regular de carreus de pedra sorrenca ben escairats, que deuen ser l'aparell constitutiu original de la planta baixa de l'edifici. En canvi la primera planta i la superior, semblen estar fetes amb t\xc3\xa0pia. La teulada \xc3\xa9s a una sola vessant i desaigua al carrer Arrabal. A la part principal de l'edifici ha estat substitu\xc3\xafda per\xc3\xb2 a la part d'edifici elevada sobre el carrer encara s'observa el tipus de r\xc3\xa0fec de dos nivells de teula i ma\xc3\xb3. En el tram de fa\xc3\xa7ana d'aquesta part de l'edifici, sobre el carrer del pont, hi ha integrats dues plaques de pedra que s\xc3\xb3n els elements m\xc3\xa9s interessants de la cara de llevant. El primer \xc3\xa9s el blas\xc3\xb3 dels conestables de Navarra amb la inscripci\xc3\xb3 'ANY 1596'. A sobre d'aquest escut, se situa un rectangle orlat en qu\xc3\xa8 s'hi llegeix 'VIVA JES\xc3\x9aS, 1752'. Aquestes dues inscripcions poden correspondre a la fundaci\xc3\xb3 de l'edifici, en temps en qu\xc3\xa8 el senyoriu de Castell\xc3\xb3 era exercit pel conestable de Navarra, Llu\xc3\xads de Beaumont, i a l'\xc3\xbas de l'edifici com a resid\xc3\xa8ncia sacerdotal des del segle XVIII, funci\xc3\xb3 que hauria donat el nom a l'edifici de 'casa de la Inquisici\xc3\xb3'.\n_START_SECTION_\nHist\xc3\xb2ria\n_START_PARAGRAPH_\nL'escut de Castell\xc3\xb3 de Farfanya deriva del de la branca valenciana dels Beaumont; en San\xc3\xa7 de Beaumont an\xc3\xa0 a la conquesta de Val\xc3\xa8ncia amb Jaume I, i fou poblador de X\xc3\xa0tiva. Del seu escut prov\xc3\xa9 el de Castell\xc3\xb3._NEWLINE_La senyoria de Castell\xc3\xb3 de Farfanya a partir de 1512 fou encomanada a Llu\xc3\xads de Beaumont, comte de Ler\xc3\xadn, gran prior i conestable de Navarra. Unit m\xc3\xa9s tard aquest llinatge a la casa dels ducs d'Alba, exerciran el domini de la vila des de 1596 fins 1835._NEWLINE_La casa del Conestable de Navarra fou en el seu moment seu de la Inquisici\xc3\xb3._NEWLINE_El 1414, un cop desmembrat el comtat d'Urgell, Ferran d'Antequera va vendre el castell i la vila de Castell\xc3\xb3 al comte Joan I de Foix. Dels Foix, el terme pass\xc3\xa0 a mans dels reis de Navarra, i finalment el 1491, Ferran el Cat\xc3\xb2lic l'incorpor\xc3\xa0 a la corona. Castell\xc3\xb3 fou encomanat a Llu\xc3\xads de Beaumont, comte de Ler\xc3\xadn, gran prior i conestable de Navarra. Dels Beaumont pass\xc3\xa0 als ducs d'Alba, que foren senyors de Castell\xc3\xb3 des de 1596 fins a la desamortitzaci\xc3\xb3 de 1835."